**Aleksi Mustonen** (s. 28. maaliskuuta 1995 Helsinki) on suomalainen jääkiekkoilija, joka pelaa Sveitsin National Leaguen HC Davosissa. Hän on pelipaikaltaan keskushyökkääjä, mutta Mustonen osaa pelata myös laidassa.

Ura
---

### Seuraura

Mustonen on Jokereiden kasvatti. Hän toimi kaudella 2009–2010 vuoden "alaikäisenä" seuran C-nuorten kapteenina. Mustonen oli runkosarjassa Jokereiden paras syöttäjä ja toiseksi paras pistemies tehoilla 8+21=29. Hän voitti kauden päätteeksi C-nuorten Suomen-mestaruuden. Mustonen kuului Jokereiden kapteenistoon myös B-nuorissa seuraavalla kaudella 2010–2011, tälläkin kertaa vuoden "alaikäisenä". Hän jakoi tehoilla 4+4=8 joukkueen sisäisen pistepörssin voiton kevään 2011 pudotuspeleissä Tommi Finnilän ja Nico Frimanin kanssa. Kauden 2011–2012 päätteeksi Mustonen voitti sekä A-nuorten SM-hopeaa että B-nuorten Suomen-mestaruuden.

Kauden 2012–2013 kynnyksellä, syyskuussa 2012 Mustonen teki kaksivuotisen SM-liigasopimuksen Jokereiden kanssa. Hän pelasi harjoituskaudella yhden European Trophy-ottelun, mutta liigadebyyttinsä Mustonen teki 25. syyskuuta 2012 kauden neljännessä ottelussa Saimaan Palloa vastaan. Hänet merkittiin Jokereiden kolmosketjuun Juhani Tyrväisen ja Jani Ridan viereen. Mustonen sai ottelussa jääaikaa 6.22 minuuttia. Kaikkiaan Mustonen pelasi kauden aikana kolme SM-liigaottelua. Suurimmaksi osaksi hänen kautensa eteni kuitenkin lainalla Mestis-joukkue Kiekko-Vantaassa, jossa Mustonen teki 26 runkosarjaottelussa tehot 5+10=15.

Mustonen teki 20. lokakuuta 2012 vierasottelussa Mikkelin Jukureita vastaan joukkueessa historiaa esiinnyttyään vain 17 vuoden, kuuden kuukauden ja 21 päivän ikäisenä Kiekko-Vantaan kapteenina. Hänestä tuli joukkueen kaikkien aikojen nuorin kapteeni Mestis-tasolla, kun Jiri Veistola pelasi lainalla Jokereissa ja varakapteeni Sami Kautto oli loukkaantunut. Kuitenkaan tarkkaa tietolähdettä siitä, että Mustonen olisi koko Mestiksen kaikkien aikojen nuorin kapteeni, ei löydetty hänen ennätyksensä uutisoinnin yhteydessä.

Kaudella 2013–2014 Mustonen pelasi Jokereissa kaksi ET- ja kahdeksan SM-liigaottelua. Hänen kautensa eteni lähinnä taas lainalla Kiekko-Vantaassa. Tammikuussa 2014 Mustonen siirtyi Tampereen Ilvekseen loppukauden ja kaksi seuraavaa kautta yhden vuoden optiolla kestävällä sopimuksella. Hänen lisäkseen joukkue kiinnitti myös loppukaudeksi Jokereista lainalla pelanneen maalivahti Joonas Korpisalon. Jokerit vuorostaan kinnitti loppukaudeksi Ilveksestä lainalla pelanneen puolustaja Niko Peltolan. Mustonen teki Ilveksessä loppukaudella 18 runkosarjaottelussa tehot 1+1=2. Hän teki liigauransa avausmaalin 17. tammikuuta 2014 vieraissa Hämeenlinnan Pallokerhoa vastaan.

Ensimmäisellä kokonaisella SM-liigakaudellaan 2014–2015 Mustonen teki 54 runkosarja- ja kahdessa playoff-ottelussa tehot 10+17=27. Marraskuussa 2015 seura käytti hänen sopimuksessaan olleen option ja teki vuoden mittaisen jatkosopimuksen Mustosen kanssa. Hän oli kaudella 2015–2016 tehoilla 10+14=24 Ilveksen toiseksi paras maalintekijä Joonas Vihkon kanssa sekä joukkueen kolmanneksi paras pistemies. Kaudella 2016–2017 Mustonen oli tehoilla 12+16=28 joukkueen kolmanneksi paras maalintekijä Juho Liuksialan kanssa sekä sijoittui sisäisessä pistepörssissä neljänneksi. Mustonen teki liigauransa ensimmäisen playoff-maalin ensimmäisen pudotuspelikierroksen kolmannessa ottelussa 18. maaliskuuta 2017 vieraissa Porin Ässiä vastaan ensimmäisessä jatkoerässä ajassa 64.17. Hänen osumansa vei Ilveksen ottelusarjan 2–1-voittoon ja puolivälieriin ensimmäisen kerran kuuteen vuoteen. Olli Kaski valitsi Mustosen ottelun Alumnien tähtien ykköstähdeksi.

Mustonen siirtyi kaudeksi 2017–2018 kaksivuotisella sopimuksella Pelicansiin. Kaudella 2018–2019 hän teki SM-liigan yhden kauden piste-ennätyksensä tehoilla 8+28=36. Helmikuussa 2019 Mustonen teki Pelicansin kanssa vuoden mittaisen jatkosopimuksen. Kaudella 2019–2020 hän oli joukkueen sisäisessä pistepörssissä kolmantena tehoilla 9+17=26, kunnes siirtorajan kynnyksellä helmikuussa 2020 Mustonen siirtyi loppukauden kattavalla sopimuksella Ruotsin SHL-liigan Färjestad BK:hon.

Kaudeksi 2020–2021 Mustonen siirtyi kaksivuotisella sopimuksella Oulun Kärppiin. Hänen peli-ilonsa ja itseluottamuksensa oli kuitenkin kateissa ja Mustosen kausi osoittautui lopulta pettymykseksi, kun hän teki runkosarjassa 51 ottelussa vain tehot 8+6=14 ja jäi viidessä playoff-ottelussa ilman tehopisteitä. Mustonen teki maaleistaan viisi ja tehopisteistään kuusi helmikuussa 2021. Myös hänen teholukemansa –9 oli Kärppien heikoin Aku Rädyn ohella. Kesken kauden 2021–2022, helmikuussa 2022 seura lopulta lainasi hänet loppukaudeksi Hämeenlinnan Pallokerhoon, jonka kanssa Mustonen teki samalla kaksivuotisen sopimuksen kaudelle 2022–2023. Tammikuussa 2023 hän joutui yli kuukaudeksi sivuun loukkaantumisen vuoksi ja Mustonen palasi kaukaloihin maaliskuussa.

Kaudella 2023–2024, siirtotakarajalla helmikuussa 2024 Mustosen sopimus HPK:n kanssa purettiin yhteisymmärryksessä taloudellisista syistä. Hän siirtyi loppukaudeksi Sveitsin National Leaguessa pelaavaan HC Davosiin. Seura hankki Mustosen ensisijaisesti reservipelaajaksi loukkaantumisten varalle.

### Maajoukkueura

Mustonen osallistui alle 20-vuotiaiden MM-kilpailuihin vuosina 2014 ja 2015. Ensimmäinen turnaus päättyi maailmanmestaruuteen. Jälkimmäisessä turnauksessa Mustonen toimi Suomen joukkueen varakapteenina ja ensimmäisen ketjun keskushyökkääjänä. Slovakiaa vastaan pelatun alkulohko-ottelun jälkeen MTV:n urheilutoimittaja Kasperi Kunnas kritisoi Mustosen johtamaa kentällistä "Suomen heikoimmaksi lenkiksi".

Mustonen pelasi myös alle 18-vuotiaiden MM-kilpailuissa kaksi kertaa (2012 ja 2013). Hän toimi jälkimmäisessä turnauksessa joukkueensa kapteenina, kun Suomi voitti pronssiottelun Venäjää vastaan. Hän pelasi myös hopeaan päättyneessä Ivan Hlinkan muistoturnauksessa vuonna 2012. Mustonen toimi 16-vuotiaana Suomen alle 17-vuotiaiden maajoukkueen kapteenina, ja hänet valittiin Pohjola-leirin tähdistökentälliseen vuonna 2010.

Suomen A-maajoukkueessa Mustonen on pelannut yhdeksän ottelua ilman tehopisteitä. Hän teki A-maajoukkuedebyyttinsä Sweden Hockey Gamesin toisessa ottelussa 9. helmikuuta 2019 Ruotsin Tukholman Hovetissa Tšekkiä vastaan. Mustonen merkittiin Suomen kakkossentteriksi laidoilleen Niko Ojamäki ja Julius Junttila.

Tilastot
--------

|   |   | Runkosarja |   | Pudotuspelit |   | Arvokisat |
| --- | --- | --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM | Turnaus | O | M | S | Pist. | RM |
| 2010–2011 | Jokerit | A-SM | 5 | 0 | 1 | 1 | 0 | – | – | – | – | – |
| 2011–2012 | Jokerit | A-SM | 37 | 13 | 7 | 20 | 2 | 10 | 1 | 4 | 5 | 2 | U18 | 7 | 2 | 3 | 5 | 0 |
| 2012–2013 | Jokerit | A-SM | 10 | 1 | 3 | 4 | 2 | – | – | – | – | – | U18 | 7 | 3 | 2 | 5 | 0 |
|  | Jokerit | SM-liiga | 3 | 0 | 0 | 0 | 0 | – | – | – | – | – |
|  | Kiekko-Vantaa | Mestis | 26 | 5 | 10 | 15 | 6 | – | – | – | – | – |
| 2013–2014 | Jokerit | SM-liiga | 8 | 0 | 0 | 0 | 0 | – | – | – | – | – | JMM | 7 | 1 | 1 | 2 | 10 |
|  | Kiekko-Vantaa | Mestis | 24 | 8 | 9 | 17 | 2 | – | – | – | – | – |
|  | Ilves | A-SM | – | – | – | – | – | 4 | 0 | 0 | 0 | 0 |
|  | Ilves | SM-liiga | 18 | 1 | 1 | 2 | 4 | – | – | – | – | – |
| 2014–2015 | Ilves | A-SM | – | – | – | – | – | 1 | 0 | 0 | 0 | 0 | JMM | 5 | 0 | 1 | 1 | 0 |
|  | Ilves | SM-liiga | 54 | 10 | 17 | 27 | 20 | 2 | 0 | 0 | 0 | 0 |
| 2015–2016 | Ilves | SM-liiga | 55 | 10 | 14 | 24 | 8 | – | – | – | – | – |
| 2016–2017 | Ilves | SM-liiga | 59 | 12 | 16 | 28 | 4 | 10 | 3 | 1 | 4 | 0 |
| 2017–2018 | Pelicans | SM-liiga | 49 | 8 | 17 | 25 | 4 | 3 | 0 | 2 | 2 | 2 |
| 2018–2019 | Pelicans | SM-liiga | 50 | 8 | 28 | 36 | 6 | 6 | 0 | 1 | 1 | 0 |
| 2019–2020 | Pelicans | SM-liiga | 45 | 9 | 17 | 26 | 6 | – | – | – | – | – |
|  | Färjestad BK | SHL | 13 | 1 | 6 | 7 | 4 | – | – | – | – | – |
| 2020–2021 | Kärpät | SM-liiga | 51 | 8 | 6 | 14 | 8 | 5 | 0 | 0 | 0 | 2 |
| 2021–2022 | Kärpät | SM-liiga | 41 | 5 | 7 | 12 | 2 | – | – | – | – | – |
|  | HPK | SM-liiga | 10 | 1 | 5 | 6 | 4 | 2 | 0 | 0 | 0 | 2 |
| 2022–2023 | HPK | SM-liiga | 44 | 9 | 11 | 20 | 6 | – | – | – | – | – |
| 2023–2024 | HPK | SM-liiga | 46 | 6 | 13 | 19 | 6 | – | – | – | – | – |
|  | HC Davos | NL |  |  |  |  |  |  |  |  |  |  |
| 12 kautta | yhteensä | SM-liiga | 533 | 87 | 152 | 239 | 78 | 28 | 3 | 4 | 7 | 6 |
| 1 kausi | yhteensä | SHL | 13 | 1 | 6 | 7 | 4 | – | – | – | – | – |
| 2 kautta | yhteensä | Mestis | 50 | 13 | 19 | 32 | 8 | – | – | – | – | – |

Lähteet
-------

* Aleksi Mustonen The Internet Hockey Databasessa (englanniksi)
* Aleksi Mustonen Eurohockey-sivustolla (englanniksi)
* Aleksi Mustonen *Elite Prospects*. Everysport Media Group AB.  (englanniksi)

### Viitteet

1. ↑  Jokereille ja HIFK:lle tänään rangaistukset – vaikuttaako tämä todiste? *MTVuutiset.fi*.  11.9.2012. Telia Company AB. Viitattu 24.10.2015.
2. ↑  Suomen Suurimmat Valmistujaiset Hakametsässä *ilveshistoria.com*.  12.8.2015. Ilves-Hockey Oy. Viitattu 12.8.2015.
3. 1 2 3 4 5 6 7  Aleksi Mustonen *Elite Prospects*. Everysport Media Group AB.  (englanniksi)
4. ↑  Elite Prospects - Jokerit U16 *eliteprospects.com*. Everysport Media Group AB. Viitattu 16.4.2019. (englanniksi)
5. ↑  Elite Prospects - Jokerit U18 *eliteprospects.com*. Everysport Media Group AB. Viitattu 16.4.2019. (englanniksi)
6. ↑  Mustoselle liigasopimus *Jatkoaika.com*.  4.9.2012. Jatkoaika r.y. Viitattu 21.11.2012.
7. ↑  Jokerien ykköskentässä kaksi Filppulaa ja Moses *yle.fi*.  25.9.2012. Yleisradio Oy. Viitattu 19.5.2021.
8. ↑  Tilastot – Liiga *liiga.fi*.  25.9.2012. Jääkiekon SM-liiga Oy.  Arkistoitu 22.9.2013. Viitattu 21.11.2012.
9. ↑  Tämä 17-vuotias on Mestis-joukkueen kapteeni! *leijonat.fi*.  20.10.2012. Suomen Jääkiekkoliitto – Finlands Ishockeyförbund ry. Viitattu 21.11.2012.
10. ↑  Ilves ja Jokerit tekivät pelaajavaihtokaupan *Jatkoaika.com*.  7.8.2012. Jatkoaika r.y. Viitattu 13.1.2014.
11. ↑  HPK voitti, Tuulolasta pistekunkku! *is.fi*.  17.1.2014. Sanoma Media Finland Oy. Viitattu 19.2.2024.
12. ↑  Ilves käytti runkopelaajiensa optioita *Jatkoaika.com*.  4.11.2015. Jatkoaika r.y. Viitattu 6.12.2015.
13. ↑  Elite Prospects - Ilves *eliteprospects.com*. Everysport Media Group AB. Viitattu 16.4.2019. (englanniksi)
14. ↑  Elite Prospects - Ilves *eliteprospects.com*. Everysport Media Group AB. Viitattu 16.4.2019. (englanniksi)
15. ↑  Liuhala, Juhani: Ilveksen ja Tapparan unelma­kohtaaminen toteutuu – "Todella hyvältä luonnollisesti tuntuu" *HS.fi*.  18.3.2017. Sanoma Media Finland Oy. Viitattu 19.2.2024.
16. ↑  Otteluseuranta *liiga.fi*.  18.3.2017. Jääkiekon SM-liiga Oy. Viitattu 10.4.2017.
17. ↑  Aleksi Mustonen Pelicansin hyökkäykseen – "Mahdollisuus ottaa vielä yksi askel urallaan" *Jatkoaika.com*.  6.4.2017. Jatkoaika r.y. Viitattu 10.4.2017.
18. ↑  Pelicansille tärkeitä jatkosopimuksia *pelicans.fi*.  5.2.2019. Lahden Pelicans Oy. Viitattu 5.2.2019.
19. ↑  Isokoski, Riku: Aleksi Mustosesta seuraava Pelicansin jättänyt pelaaja – Kärppien tavoittelema maajoukkuehyökkääjä siirtyy Ruotsiin *Jatkoaika.com*.  13.2.2020. Jatkoaika r.y. Viitattu 13.2.2020.
20. ↑  Seppä, Lassi: Cody Kunyk ja Aleksi Mustonen vahvistavat Kärppien hyökkäystä − "Kun tuli tieto, että on sauma päästä Kärppiin, ja siellä on kiinnostusta, niin aika nopeasti siihen tartuin" *Jatkoaika.com*.  7.4.2020. Jatkoaika r.y. Viitattu 7.4.2020.
21. ↑  Tehojensa kanssa tuskaillut Kärpät-hyökkääjä on löytänyt vihdoin vahvan vireen – "Minulla oli vaikeita hetkiä pitkään" *MTVuutiset.fi*.  19.2.2021. Telia Company AB. Viitattu 10.4.2023.
22. ↑  Tilastot - Aleksi Mustonen - Kausi 2020-2021 *liiga.fi*. Jääkiekon SM-liiga Oy. Viitattu 19.5.2021.
23. ↑  Elite Prospects - Kärpät *eliteprospects.com*. Everysport Media Group AB. Viitattu 19.5.2021. (englanniksi)
24. ↑  HPK sopimuksiin Aleksi Mustosen ja Miihkali Tepon kanssa *hpk.fi*. HPK Liiga Oy. Viitattu 27.2.2022.
25. ↑  Tilastot - Aleksi Mustonen - Kausi 2022-2023 *liiga.fi*. Jääkiekon SM-liiga Oy. Viitattu 10.4.2023.
26. ↑  Westerlund, Jenna: Liiga-pelaajille uudet seurat – Hämäläinen Ruotsiin, Mustonen Sveitsiin *Jatkoaika.com*.  15.2.2024. Jatkoaika r.y. Viitattu 15.2.2024.
27. 1 2  Kunnas, Kasperi: Suomen kapteenilta suorat sanat: Olihan se aikamoista paskaa *MTVuutiset.fi*.  28.12.2014. Telia Company AB.  "Ykkösketju – eli Lehkonen, Aleksi Mustonen ja Kasperi Kapanen – on toistaiseksi ollut Suomen heikoin lenkki." Viitattu 1.1.2017.
28. ↑  Tilanne 10.2.2020
29. ↑  FIN - CZE (Line Up) *stats.swehockey.se*.  9.2.2019. Svenska Ishockeyförbundet. Viitattu 13.2.2020. (englanniksi)